ഉപനിഷത്തുകൾ/ത്രിപുരോപനിഷദ്
ത്രിപുരോപനിഷത്  
ത്രിപുരോപനിഷദ്വേദ്യപാരമൈശ്വര്യവൈഭവം | 
അഖണ്ഡാനന്ദസാമ്രാജ്യം രാമചന്ദ്രപദം ഭജേ || 
ഓം വാങ്മേ മനസി പ്രതിഷ്ഠിതാ |  മനോ മേ വാചി പ്രതിഷ്ഠിതം | 
ആവിരാവീർമ ഏധി |  വേദസ്യ മ ആണീസ്ഥഃ |  ശ്രുതം മേ മാ പ്രഹാസീഃ | 
അനേനാധീതേനാഹോരാത്രാൻ സന്ദധാമി |  ഋതം വദിഷ്യാമി | 
സത്യം വദിഷ്യാമി |  തന്മാമവതു |  തദ്വക്താരമവതു |  അവതു മാം | 
അവതു വക്താരം |  അവതു വക്താരം | 
ഓം ശാന്തിഃ ശാന്തിഃ ശാന്തിഃ || 

ഓം തിസ്രഃ പുരാസ്ത്രിപഥാ വിശ്വചർഷണാ അത്രാകഥാ അക്ഷരാഃ
സന്നിവിഷ്ടാഃ | 
അധിഷ്ഠായൈനാ അജരാ പുരാണീ മഹത്തരാ മഹിമാ ദേവതാനാം || 1|| 

നവയോനിർനവചക്രാണി ദധിരേ നവൈവ യോഗാ നവ യോഗിന്യശ്ച | 
നവാനാം ചക്രാ അധിനാഥാഃ സ്യോനാ നവ മുദ്രാ നവ ഭദ്രാ മഹീനാം || 2|| 

ഏകാ സാ ആസീത് പ്രഥമാ സാ നവാസീദാസോനവിംശാദാസോനത്രിംശത് | 
ചത്വാരിംശാദഥ തിസ്രഃ സമിധാ ഉശതീരിവ മാതരോ മാ വിശന്തു || 3|| 

ഊർധ്വജ്വലജ്വലനം ജ്യോതിരഗ്രേ തമോ വൈ തിരശ്ശ്ചീനമജരം തദ്രജോഽഭൂത് | 
ആനന്ദനം മോദനം ജ്യോതിരിന്ദോ രേതാ ഉ വൈ മണ്ഡലാ മണ്ഡയന്തി || 4|| 

തിസ്രശ്ച [യാസ്തിസ്രോ ]രേഖാഃ സദനാനി
ഭൂമേസ്ത്രിവിഷ്ടപാസ്ത്രിഗുണാസ്ത്രിപ്രകാരാഃ | 
ഏതത്പുരം [ഏതത്ത്രയം ]പൂരകം പൂരകാണാമത്ര [
പൂരകാണാം മന്ത്രീ ]പ്രഥതേ മദനോ മദന്യാ || 5|| 

മദന്തികാ മാനിനീ മംഗലാ ച സുഭഗാ ച സാ സുന്ദരീ സിദ്ധിമത്താ | 
ലജ്ജാ മതിസ്തുഷ്ടിരിഷ്ടാ ച പുഷ്ടാ ലക്ഷ്മീരുമാ ലലിതാ ലാലപന്തീ || 6|| 

ഇമാം വിജ്ഞായ സുധയാ മദന്തീ പരിസൃതാ തർപയന്തഃ സ്വപീഠം | 
നാകസ്യ പൃഷ്ഠേ വസന്തി പരം ധാമ ത്രൈപുരം ചാവിശന്തി || 7|| 

കാമോ യോനിഃ  കാമകലാ വ്രജപാണിർഗുഹാ ഹസാ മാതരിശ്വാഭ്രമിന്ദ്രഃ | 
പുനർഗുഹാ സകലാ മായയാ ച പൂരൂച്യേഷാ വിശ്വമാതാദിവിദ്യാ || 8|| 

ഷഷ്ഠം സപ്തമമഥ വഹ്നിസാരഥിമസ്യാ മൂലത്രിക്രമാ ദേശയന്തഃ | 
കഥ്യം കവിം കൽപകം കാമമീശം തുഷ്ടുവാംസോ അമൃതത്വം
ഭജന്തേ || 9|| 

ത്രിവിഷ്ടപം ത്രിമുഖം വിശ്വമാതുർനവരേഖാഃ സ്വരമധ്യം തദീലേ  | 
[പുരം ഹന്ത്രീമുഖം വിശ്വമാതൂ രവേ രേഖാ സ്വരമധ്യം തദേഷാ |  ]
ബൃഹത്തിഥിർദശാ പഞ്ചാദി നിത്യാ സാ ഷോഡശീ പുരമധ്യം ബിഭർതി || 10|| 

യദ്വാ മണ്ഡലാദ്വാ സ്തനബിംബമേകം മുഖം ചാധസ്ത്രീണി ഗുഹാ സദനാനി | 
കാമീ കലാം കാമ്യരൂപാം വിദിത്വാ [ചികിത്വാ ]നരോ ജായതേ
കാമരൂപശ്ച കാമ്യഃ [കാമഃ ]|| 11|| 

പരിസൃതം ഝഷമാദ്യം [ഝഷമാജം ]ഫലം ച
ഭക്താനി യോനീഃ സുപരിഷ്കൃതാശ്ച | 
നിവേദയന്ദേവതായൈ മഹത്യൈ സ്വാത്മീകൃതേ സുകൃതേ സിദ്ധിമേതി || 12|| 

സൃണ്യേവ സിതയാ വിശ്വചർഷണിഃ പാശേനൈവ പ്രതിബധ്നാത്യഭീകാം | 
ഇഷുഭിഃ പഞ്ചഭിർധനുഷാ ച വിധ്യത്യാദിശക്തിരരുണാ വിശ്വജന്യാ || 13|| 

ഭഗഃ ശക്തിർഭഗവാൻകാമ ഈശ ഉഭാ ദാതാരാവിഹ സൗഭഗാനാം | 
സമപ്രധാനൗ സമസത്വൗ സമോജൗ തയോഃ ശക്തിരജരാ വിശ്വയോനിഃ || 14|| 

പരിസ്രുതാ ഹവിഷാ ഭാവിതേന പ്രസങ്കോചേ ഗലിതേ വൈമനസ്കഃ | 
ശർവഃ സർവസ്യ ജഗതോ വിധാതാ ധർതാ ഹർതാ വിശ്വരൂപത്വമേതി || 15|| 

ഇയം മഹോപനിഷത്ത്രൈപുര്യാ യാമക്ഷരം പരമോ ഗീർഭിരീട്ടേ | 
ഏഷർഗ്യജുഃ പരമേതച്ച സാമായമഥർവേയമന്യാ ച വിദ്യാ || 16|| 

ഓം ഹ്രീം ഓം ഹ്രീമിത്യുപനിഷത് || 

ഓം വാങ്മേ മനസി പ്രതിഷ്ഠിതാ |  മനോ മേ വാചി പ്രതിഷ്ഠിതം | 
ആവിരാവീർമ ഏധി |  വേദസ്യ മ ആണീസ്ഥഃ |  ശ്രുതം മേ മാ പ്രഹാസീഃ | 
അനേനാധീതേനാഹോരാത്രാൻ സന്ദധാമി |  ഋതം വദിഷ്യാമി | 
സത്യം വദിഷ്യാമി |  തന്മാമവതു |  തദ്വക്താരമവതു |  അവതു മാം | 
അവതു വക്താരം |  അവതു വക്താരം | 
ഓം ശാന്തിഃ ശാന്തിഃ ശാന്തിഃ || 
|| ഇതി  ത്രിപുരോപനിഷത്  || 
ഉപനിഷത്തുകൾ